b'\n_START_ARTICLE_\nGuccifer 2.0\n_START_PARAGRAPH_\nGuccifer 2.0 je anonimna internetna osebnost, ki je prevzela odgovornost za vdor v ra\xc4\x8dunalni\xc5\xa1ko omre\xc5\xbeje ameri\xc5\xa1kega Nacionalnega demokratskega odbora (DNC)in razkritje tajnih dokumentov medijem  i terWikileaksu. Nekateri dokumenti, ki jih je Guccifer 2.0 izdal medijem, so se izkazali kot ponaredki, sestavljeni iz javnih informacij in nepravilnih podatkov, pridobljenih s preteklimi vdori.\n_START_SECTION_\nIdentiteta\n_START_PARAGRAPH_\nIdentiteta Guccifer 2.0 je bila \xc5\xbee ve\xc4\x8dkrat postavljena pod vpra\xc5\xa1aj. Ime je prevzeto po znanem hekerju Marcelu Lazarju Lehelu, bolje znanemu pod psevdonimom Guccifer, ki je odgovoren za \xc5\xa1tevilne ve\xc4\x8dje hekerske vdore v omre\xc5\xbeja v ZDA in Romuniji. _NEWLINE_Sicer se Guccifer 2.0 opredeljuje kot oseba mo\xc5\xa1kega spola, trdi, da prihaja iz Romunije - tako kot njegov vzornik Lehel - in da vedno operira samostojno. Mnogo strokovnjakov s podro\xc4\x8dja kibernetske varnosti in uradnikov vlade ZDA te trditve zanika - po njihovem mnenju gre za rusko hekersko skupino. Svoj sum so podprli z izjavo, da je potek napada podoben \xc5\xbee znanim napadom ruskih hekerjev. Podporni dokaz je tudi digitalna sled, ki so jo ob vdoru v DNC pustili storilci - podpis v ruski cirilici. Motiv za napad so opredelili kot opazno naklonjenost ruske vlade - predvsem predsednika Vladimirja Putina - izvolitvi Donalda Trumpa na ameri\xc5\xa1kih predsedni\xc5\xa1kih volitvah leta 2016 - z napadom naj bi \xc5\xbeeleli raz\xc5\xa1iriti dvom o integriteti njegove proti-kandidatke Hilary Clinton. Glede na \xc4\x8das in naravo napada (poletje 2016) naj bi bil cilj te skupine zmanipulirati rezultat volitev. Med strokovnjaki se je raz\xc5\xa1irilo mnenje, da je bil \xc4\x8das izbran tako, da bi sramotenje Nacionalnega demokratskega odbora in njihove kandidatke imelo \xc4\x8dim ve\xc4\x8dji vpliv na volivce._NEWLINE_Dodaten dvom glede identitete Guccifer 2.0 je spro\xc5\xbeila njegova trditev, da prihaja iz Romunije. V enem izmed intervjujev z Motherboard-om so z domnevnim Gucciferjem 2.0 posku\xc5\xa1ali izvesti pogovor v romun\xc5\xa1\xc4\x8dini. Ker je uporabljal zgolj osnovne izraze in polomljene stavke, so sklepali, da si je pomagal s spletnim prevajalnikom._NEWLINE_Guccifer je mnenja, da gre za notranje delo ameri\xc5\xa1ke vlade in da je Guccifer 2.0 skupina kibernetskih strokovnjakov iz NSA in CIA.\n_START_SECTION_\nVdor\n_START_PARAGRAPH_\nKonec julija 2016 je Guccifer 2.0 objavil izjavo: "Wikileaks published #DNCHack docs I\'d given them!!!" na socialnem omre\xc5\xbeju Twitter. Z njo je prevzel odgovornost za vdor v omre\xc5\xbeje DNC in posredovanje zaupnih dokumentov javnosti. Prete\xc5\xbeno koli\xc4\x8dino teh dokumentov - gre za ve\xc4\x8d kot 15.000 nezakonito pridobljenih emailov - sta objavili spletni strani Wikileaks in DCLeaks. Guccifer 2.0 je ukradene dokumente in mape o politi\xc4\x8dnih strategijah DNC posredoval tudi ameri\xc5\xa1kemu \xc4\x8dasopisu The Hill. Vdor naj bi mu uspel z izrabo ranljivosti, ki jo je odkril pri NGP VAN - zasebni organizaciji, ki je pristojna za kibernetsko varnost DNC._NEWLINE_Septembra istega leta je med londonsko konferenco kibernetske varnosti neznan predstavnik Gucciferja 2.0 objavil okoli 700 megabajtov dokumentov Nacionalnega demokratskega odbora (DNC) ZDA. Na konferenco je bil Guccifer 2.0 povabljen tudi kot govorec. Njegov govor, ki ga ni prebral sam, si lahko preberete tukaj._NEWLINE_Oktobra 2016 je Guccifer 2.0 objavil ponoven val dokumentov, za katere je trdil, da so pridobljeni iz Clintonove fundacije in dokazujejo korupcijo. Strokovnjaki so kmalu za razkritjem ugotovili, da gre za prevaro. \xc5\xa0lo je za dokumente sestavljene iz informacij javnega zna\xc4\x8daja, ponarejenih podatkov in informacij izvzetih iz dokumentov, ki so bili razkriti \xc5\xbee nekaj mesecev pred tem.\n_START_SECTION_\nVsebina pridobljenih dokumentov\n_START_PARAGRAPH_\nPrvi val pridobljenih zasebnih dokumentov je bil objavljen 22. julija 2016. Gre za veliko koli\xc4\x8dino elektronske po\xc5\xa1te sodelavcev DNC. Z razkritjem se je pokazalo notranje delovanje in komunikacijo odbora ter posledi\xc4\x8dno ustvaril raz\xc5\xa1irjen dvom v legitimnost njihovega delovanja. Dokumenti zajemajo razli\xc4\x8dne informacije o strategiji DNC kot npr. povezave DNC z mediji, na\xc4\x8drte predsedni\xc5\xa1kih kampanj demokratskih predstavnikov Hillary Clinton in Bernie-ja Sandersa, podatke o finan\xc4\x8dnih prispevkih odbora._NEWLINE_Velik val nezadovoljstva je povzro\xc4\x8dilo razkritje, da so nekateri vodilni \xc4\x8dlani stranke, ki bi morali biti nevtralni, favorizirali Hillary Clinton in posledi\xc4\x8dno pot zavirali kandidatu Bernieju Sandersu. Kasneje se je vodstvo za to Sandersu tudi javno opravi\xc4\x8dilo, predsednica odbora Debbie Wassermann Schultz pa je odstopila.\n_START_SECTION_\nDejavnosti po volitvah\n_START_PARAGRAPH_\nGuccifer 2.0 je bil po za\xc4\x8detku novembra 2016 nekaj \xc4\x8dasa nedejaven, tudi v \xc4\x8dasu ameri\xc5\xa1kih volitev. Znova se je oglasil 12. januarja 2017, po tem, ko je biv\xc5\xa1i agent MI6 Chris Steele objavil dosje, v katerem naj bi bilo razvidno, da je Donald Trump povezan z rusko obve\xc5\xa1\xc4\x8devalno slu\xc5\xbebo. S tem se je znova za\xc4\x8delo obto\xc5\xbeevanje, da so za vdor v DNC odgovorni ruski hekerji, ki so Donaldu Trumpu omogo\xc4\x8dili la\xc5\xbejo pot do izvolitve. Skrivnostni heker je te obto\xc5\xbebe ponovno zanikal, kot tudi kakr\xc5\xa1nokoli povezavo z Donaldom Trumpom ali Rusijo. Vztraja pri stali\xc5\xa1\xc4\x8du, da je vedno deloval sam, po astnih eti\xc4\x8dnih na\xc4\x8delih.'